Sanger se pa oorledeDavid Fourie en sy gesin. Foto: Facebook via David Fourie Die sanger David Fourie se pa is Maandag oorlede. Fourie het dié aankondiging vanoggend in ŉ hartroerende Facebook-plasing gemaak. “God het my hero kom haal. Pa, ek is wat ek is as gevolg van jou. Dankie dat ek weet wat liefde is en wat dit is om om te gee,” het hy op Facebook geskryf. Die sanger het aan Maroela Media vertel sy pa het vir ŉ geskeduleerde operasie gegaan toe hy skielik dood is. “Hy was in die hospitaal en sou geopereer word om ŉ aneurisme te verwyder,” het Fourie gesê. “Daar was egter komplikasies en hy het dit nie gemaak nie.” Fourie sê sy hele familie is verpletter. “Dit voel of ek na ŉ fliek kyk, asof dit nie werklik met my gebeur het nie. Maar dan kom ek weer tot die besef daar is baie mense wat soveel seer ervaar en ek moet daar wees vir die familie.” Hy sê hy is net dankbaar dat hy betyds van oorsee teruggekeer het om sy pa vir die laaste keer te sien. “Ek was besig met ŉ projek oorsee en is net bly dat ek hom weer kon sien en vir my familie daar kon wees. Dit is maar steeds baie erg.” Die familie is tans besig met begrafnisreëlings. Fourie sê sy pa sal altyd sy held bly en die man wees wat vir hom die meeste geleer het. “Dankie vir elke oomblik wat ek saam met pa kon hê. Ek weet pa is nie weg nie en sal altyd na my kyk. Lief vir pa.” Fourie het bekendheid verwerf as deelnemer aan die Suid-Afrikaanse Idols en vir liedjies soos “Jy soen soos ŉ engel” en “Kom hier na my toe”.